VALSTYBINĖS LIGONIŲ KASOS

PRIE SVEIKATOS APSAUGOS MINISTERIJOS

DIREKTORIUS

ĮSAKYMAS

DĖL PRIVALOMOJO SVEIKATOS DRAUDIMO FONDO BIUDŽETO VYKDYMO ATASKAITŲ RINKINIŲ TEIKIMO TVARKOS APRAŠO BEI ATASKAITŲ FORMŲ PATVIRTINIMO

2017 m. vasario 27 d. Nr. 1K-44

Vilnius

Vadovaudamasis Privalomojo sveikatos draudimo fondo biudžeto sudarymo ir vykdymo taisyklių, patvirtintų Lietuvos Respublikos Vyriausybės 2003 m. gegužės 14 d. nutarimu Nr. 589 „Dėl Privalomojo sveikatos draudimo fondo biudžeto sudarymo ir vykdymo taisyklių patvirtinimo“, 29 punktu:

1. T v i r t i n u pridedamus:

1.1. Privalomojo sveikatos draudimo fondo biudžeto vykdymo ataskaitų rinkinių teikimo tvarkos aprašą;

1.2. Privalomojo sveikatos draudimo fondo biudžeto vykdymo ataskaitų rinkinius sudarančių ataskaitų formas:

1.2.1. formą Nr. 1-PSDF „Privalomojo sveikatos draudimo fondo biudžeto vykdymo ataskaita“;

1.2.2. formą Nr. 1-PSDF-P „Privalomojo sveikatos draudimo fondo biudžeto pajamų plano vykdymo ataskaita“;

1.2.3. formą Nr. 1-PSDF-I „Privalomojo sveikatos draudimo fondo biudžeto išlaidų plano vykdymo ataskaita“;

1.2.4. formą Nr. 1-PSDF-I-01 „Asmens sveikatos priežiūros paslaugoms skirtų Privalomojo sveikatos draudimo fondo lėšų panaudojimo ataskaita“;

1.2.5. formą Nr. 1-PSDF-R „Privalomojo sveikatos draudimo fondo biudžeto rezervo ataskaita“.

2. P a v e d u Ekonomikos departamento direktoriui ir teritorinių ligonių kasų direktoriams kontroliuoti šio įsakymo vykdymą.

Informacinių technologijų departamento direktorius,

laikinai vykdantis direktoriaus funkcijas	Aurimas Baliukevičius

SUDERINTA

Lietuvos Respublikos sveikatos apsaugos ministerijos

2017 m. vasario 10 d. raštu Nr. (1.1.5-28)10-1229

PATVIRTINTA

Valstybinės ligonių kasos prie

Sveikatos apsaugos ministerijos direktoriaus 2017 m. vasario 27 d. įsakymu Nr. 1K-44

PRIVALOMOJO SVEIKATOS DRAUDIMO FONDO BIUDŽETO VYKDYMO ATASKAITŲ RINKINIŲ TEIKIMO TVARKOS APRAŠAS

I SKYRIUS

BENDROSIOS NUOSTATOS

1. Privalomojo sveikatos draudimo fondo biudžeto vykdymo ataskaitų rinkinių teikimo tvarkos aprašas (toliau – Aprašas) reglamentuoja Privalomojo sveikatos draudimo fondo (toliau – PSDF) biudžeto vykdymo ataskaitų rinkinių sudėtį, jų rengimo ir teikimo kompetentingoms institucijoms tvarką bei terminus.

2. Aprašas parengtas vadovaujantis:

2.1. Lietuvos Respublikos sveikatos draudimo įstatymu;

2.2. Lietuvos Respublikos viešojo sektoriaus atskaitomybės įstatymu;

2.3. Privalomojo sveikatos draudimo fondo biudžeto sudarymo ir vykdymo taisyklėmis, pavirtintomis Lietuvos Respublikos Vyriausybės 2003 m. gegužės 14 d. nutarimu Nr. 589 „Dėl Privalomojo sveikatos draudimo fondo biudžeto sudarymo ir vykdymo taisyklių patvirtinimo“.

II SKYRIUS

PSDF BIUDŽETO VYKDYMO ATASKAITŲ RINKINIŲ SUDARYMAS

3. Valstybinė ligonių kasa prie Sveikatos apsaugos ministerijos (toliau – VLK) ir teritorinės ligonių kasos (toliau – TLK), sudarydamos PSDF biudžeto vykdymo ataskaitų rinkinius, vadovaujasi šiais bendraisiais apskaitos principais: subjekto, periodiškumo, pastovumo, piniginio mato ir pinigų.

4. PSDF biudžeto vykdymo ataskaitų rinkiniai yra sudėtinė PSDF konsoliduotųjų ataskaitų rinkinių dalis.

5. VLK ir TLK rengia tarpines (einamųjų metų pirmojo ketvirčio, pusės metų, devynių mėnesių) ir metines (praėjusių metų) PSDF biudžeto vykdymo ataskaitas. VLK Apskaitos skyrius ir Biudžeto vykdymo skyrius parengia apibendrintus – tarpinį ir metinį – PSDF biudžeto vykdymo ataskaitų rinkinius.

6. Tarpinį PSDF biudžeto vykdymo ataskaitų rinkinį sudaro:

6.1. titulinis lapas;

6.2. lapas, kuriame pateikiamas rinkinio turinys;

6.3. PSDF biudžeto vykdymo ataskaita (forma Nr. 1-PSDF). Šią ataskaitą rengia VLK Apskaitos skyrius;

6.4. PSDF biudžeto pajamų plano vykdymo ataskaitų (forma Nr. 1-PSDF-P) duomenų suvestinė. Ataskaitas rengia TLK ir VLK Apskaitos skyrius, o jų duomenų suvestinę – VLK Apskaitos skyrius;

6.5. PSDF biudžeto išlaidų plano vykdymo ataskaitų (forma Nr. 1-PSDF-I) duomenų suvestinė. Ataskaitas rengia TLK ir VLK Apskaitos skyrius, o jų duomenų suvestinę – pagal kompetenciją VLK Apskaitos skyrius, Biudžeto vykdymo skyrius bei Biudžeto planavimo skyrius;

6.6. Asmens sveikatos priežiūros paslaugoms skirtų PSDF lėšų panaudojimo ataskaitų (forma Nr. 1-PSDF-I-01) duomenų suvestinė. Ataskaitas rengia TLK, o jų duomenų suvestinę – pagal kompetenciją VLK Apskaitos skyrius, Biudžeto vykdymo skyrius ir Biudžeto planavimo skyrius;

6.7. PSDF biudžeto rezervo ataskaita (forma Nr. 1-PSDF-R). Šią ataskaitą pagal kompetenciją rengia VLK Apskaitos skyrius, Biudžeto vykdymo skyrius ir Biudžeto planavimo skyrius;

6.8. Biudžeto išlaidų sąmatos vykdymo ataskaitų (forma Nr. 2, patvirtinta Lietuvos Respublikos finansų ministro 2008 m. gruodžio 31 d. įsakymu Nr. 1K-465 „Dėl Valstybės ir savivaldybių biudžetinių įstaigų ir kitų subjektų žemesniojo lygio biudžeto vykdymo ataskaitų sudarymo taisyklių ir formų patvirtinimo“) duomenų suvestinės. Ataskaitą rengia TLK ir VLK Apskaitos skyrius, o jų duomenų suvestinę – VLK Apskaitos skyrius (rengiama atskirai pagal kiekvieną finansavimo šaltinį);

6.9. Mokėtinų ir gautinų sumų ataskaitų (forma Nr. 4, patvirtinta Lietuvos Respublikos finansų ministro 2008 m. gruodžio 31 d. įsakymu Nr. 1K-465 „Dėl Valstybės ir savivaldybių biudžetinių įstaigų ir kitų subjektų žemesniojo lygio biudžeto vykdymo ataskaitų sudarymo taisyklių ir formų patvirtinimo“) duomenų suvestinės. Ataskaitą rengia TLK ir VLK Apskaitos skyrius, o jų duomenų suvestinę – VLK Apskaitos skyrius (rengiama atskirai pagal kiekvieną finansavimo šaltinį);

6.10. Informacija apie išlaidų asignavimų valdytojų darbo užmokesčiui vykdymą (forma Nr. B-1, patvirtinta Lietuvos Respublikos finansų ministro 2011 m. birželio 30 d. įsakymu Nr. 1K-230 „Dėl biudžetinių įstaigų ir kitų subjektų informacijos apie programų sąmatų vykdymą formų patvirtinimo“). Šią ataskaitą rengia TLK ir VLK Apskaitos skyrius, o jų duomenų suvestinę – VLK Apskaitos skyrius.

7. Metinį PSDF biudžeto vykdymo ataskaitų rinkinį sudaro Aprašo 6.1–6.10 papunkčiuose nurodyti dokumentai ir aiškinamasis raštas. Metinio PSDF biudžeto vykdymo ataskaitų rinkinio aiškinamąjį raštą rengia VLK Biudžeto vykdymo skyrius, remdamasis VLK padalinių pagal kompetenciją pateikta informacija.

8. VLK ir TLK rengia PSDF biudžeto vykdymo ataskaitas pagal PSDF biudžeto pajamų ir išlaidų klasifikaciją, patvirtintą VLK direktoriaus 2013 m. sausio 11 d. įsakymu Nr. 1K-11 „Dėl Privalomojo sveikatos draudimo fondo biudžeto pajamų ir išlaidų klasifikacijos tvirtinimo“.

III SKYRIUS

PSDF BIUDŽETO VYKDYMO ATASKAITŲ RINKINIŲ TEIKIMAS IR SKELBIMAS

9. Pasibaigus ataskaitiniam laikotarpiui, iki kito metų ketvirčio pirmojo mėnesio 30 d. TLK parengia PSDF biudžeto vykdymo ataskaitas ir pateikia VLK per Dokumentų valdymo informacinę sistemą, o VLK Apskaitos skyrius ir Biudžeto vykdymo skyrius, pasibaigus ataskaitiniam laikotarpiui, iki kito metų ketvirčio antrojo mėnesio 30 dienos parengia apibendrintą tarpinį PSDF biudžeto vykdymo ataskaitų rinkinį.

10. VLK tarpinį pasibaigusio ataskaitinio laikotarpio PSDF biudžeto vykdymo ataskaitų rinkinį iki kito metų ketvirčio trečiojo mėnesio 15 dienos pateikia Lietuvos Respublikos sveikatos apsaugos ministerijai, Lietuvos Respublikos finansų ministerijai ir Lietuvos statistikos departamentui. Metinį (praėjusių metų) PSDF biudžeto vykdymo ataskaitų rinkinį VLK teikia Lietuvos Respublikos sveikatos apsaugos ministerijai ir Lietuvos Respublikos valstybės kontrolei iki kitų (einamųjų) metų gegužės 31 dienos.

11. TLK tarpines ir metines biudžeto vykdymo ataskaitas skelbia savo interneto svetainėse, o VLK Biudžeto vykdymo skyrius tarpinį ir metinį PSDF biudžeto vykdymo ataskaitų rinkinius teikia skelbti VLK interneto svetainėje atsakingiems už jų paskelbimą VLK padaliniams – Ryšių su visuomene skyriui ir Informacinių technologijų departamentui.

IV SKYRIUS

BAIGIAMOSIOS NUOSTATOS

12. TLK ir VLK tarpinės bei metinės biudžeto vykdymo ataskaitos ir jų duomenų suvestinės registruojamos Dokumentų valdymo informacinėje sistemoje.

13. TLK tarpines ir metines biudžeto vykdymo ataskaitas pasirašo TLK vyriausiasis finansininkas ir TLK direktorius, o VLK tarpines ir metines biudžeto vykdymo ataskaitas bei jų duomenų suvestines pasirašo VLK Apskaitos skyriaus vedėjas ir VLK direktorius arba jo įgaliotas asmuo. VLK Ekonomikos departamento direktorius vizuoja Aprašo 6.3–6.10 papunkčiuose nurodytus dokumentus (išskyrus atvejus, kai VLK direktorius jį įgalioja pasirašyti minėtus dokumentus), VLK Biudžeto vykdymo skyriaus vedėjas vizuoja Aprašo 6.3–6.7 papunkčiuose nurodytus dokumentus, o VLK veiklos padalinių vadovai – metinio PSDF biudžeto vykdymo ataskaitų rinkinio aiškinamąjį raštą.

14. TLK ir VLK atsako už pateiktų duomenų teisingumą teisės aktų nustatyta tvarka.

______________